
Hol tart az Unió közös kül- és biztonságpolitikájának átalakulása?

Az Európai Unió a nemzetközi rendszer sui generis szereplőjeként sajátos módon vesz részt a nemzetközi viszonyok alakításában, ezzel vonva egyféle bizonytalanságot megjelenése köré. A nemzetközi politikai élet hangsúlyosabb szereplőjévé válása érdekében került sor a közös kül- és biztonságpolitika (CFSP) életre hívására, s a máig tartó reformokra. Míg azonban az Unió számos szakpolitikai területen egy „meta-állam” jegyeit ölti magára, a külpolitika vonatkozásában messze nem tart itt, sőt úgy véljük, hogy a tagállamok eltérő álláspontja a jövőben sem teszi ezt lehetővé.
A dolgozat bevezető része a nemzeti és közös európai értékek összeegyeztethetőségét vizsgálja a külpolitika sajátos területén, majd röviden áttekinti az CFSP létrejöttéig megtett történelmi utat. A következő egység ismerteti a Lisszaboni Szerződés közös kül- és biztonságpolitika területét érintő legfőbb változtatásait, amelyhez kapcsolódóan azt vizsgálja, hogy a perszonifikáció (az EU „arca”, s „hangja”) és az új intézmények mennyiben segíthetik elő a külpolitikai hatékonyság növekedését.
A releváns hazai és nemzetközi szakirodalom áttekintése, a jogi dokumentumok elemzése és az arab tavasz eseménysora kapcsán tett lépések összevetése révén a dolgozat választ ad arra a kérdésre, hogy hol tart jelenleg a CFSP „szupranacionalizálása”, milyen törésvonalak mutathatók ki a tagállamok között, s ezek együttesen milyen hatással bírnak a külpolitikai együttműködésre – mennyiben segítik/gátolják az EU globális politikai szereplővé válását.



